DA se Jhb-speaker uitgeskopVasco da Gama is deur ‘n mosie van wantroue as speaker verwyder. (Foto: joburg.org.za) Die speaker van die Johannesburgse metroraad, Vasco da Gama, is laatnag in ŉ mosie van wantroue uit sy pos geskop. Hy is ŉ DA-raadslid. Die verwikkeling kom kort nadat die DA ook in Knysna ŉ bloutjie geloop het met sy burgemeester en onderburgemeester wat in mosies van wantroue die trekpas gekry het. Die PAC het die mosie by die Johannesburgse raad ingedien en dit is deur verskeie partye, onder wie die ANC en die EFF, gesteun. Lede van die DA, ActionSA en die VF Plus het hul steun aan Da Gama gegee. Die kantoor van die Johannesburgse burgemeester, Mpho Phalatse, het Donderdag gesê Da Gama het die raad op “onberispelike wyse” gedien. Die DA-geleide meerderheidskoalisie het 140 setels in die Johannesburgse metroraad, maar net 132 raadslede het teen die mosie van wantroue gestem, terwyl 136 stemme ten gunste daarvan tydens die stemmery uitgebring is. “Ons neem met groot skaamte kennis dat sekere lede van die koalisieregering ten gunste van die mosie gestem het en ons is ook bewus daarvan dat daar voor die mosie bewerings van omkopery was. Dit sal in ŉ beëdigde verklaring uitgestippel word,” lui ŉ verklaring van die burgemeesterskantoor. Die koalisieregering het inwoners ook die versekering gegee dat hy voortgaan met sy werk om die stad op te knap en te herstel en dat dit nie geraak sal word deur die uitslag van die mosie teen Da Gama nie. Die koalisieregering sal ook nabetragting doen oor wat nou moet gebeur omdat Johannesburg nie “kan bekostig om teruggegee te word aan ŉ kabaal wat eiebelang bo die behoeftes van die stad se ses miljoen inwoners plaas nie”. Maroela Media het vroeër berig die DA is Woensdag in die koalisieregering in Knysna onttroon toe ŉ mosie van wantroue teen burgemeester Levael Davis en onderburgemeester Mark Willemse ook geslaag het. Die ANC se Aubrey Tsengwa het nou die leisels as burgemeester by Davis, ’n DA-lid, oorgeneem terwyl Alberto Marbi van die PBI nou as onderburgemeester sal dien. Die speaker van die Knysna-munisipaliteit, Julie Lopes, is ook van die raad verwyder en is met Mncedisi Skosana van die ANC vervang. Hierdie stap volg op ’n mosie van wantroue deur Beauty Charlie van die PA.